Nous Jehans, cuens de Bourgoigne et sires de Salins, faisons savoir à touz ces qui verront ces lettres que messires Lambers de Goncens, et messires Huedes d’Esterno, et messires Guillaumes de Saint-Jeham, chevaliers, par nostre velonté et par nostre comandemant, sont antrez en l’omaige la contesse Lore, nostre fame, de tel fié com chascun tient de nous, en tel meniere que nous prometons loialmant et à bone foy que nous à ladite Lore, nostre fame, et à ses hoirs que de nous ai et aura, donons lesdiz homaiges en sa partie droite et loial que fait li avons et farons encour, sauve nostre feauté à nostre vie, et en tel meniere que nous ne hoir que nous aions, autre que li suens, n’i puissent riens reclamer esdiz homaiges, si ensi n’estoit que ladite Lore, que Dieux ne weille, morust sanz hoir que de nous eust. En tesmoignaige de laquel chose, à nostre priere et à nostre requeste, Humbers, nostre sires, religious abbes de Saint-Oyant de Jou, a mis son seel pendant en ces presantes lettres, ensamble le nostre. Ce fut fait l’am de l’incarnation Nostre Signour qui corroit par mil CC et sexante, ou mois de janvier.